text: Politiet afspærrer område efter mistænkeligt dødsfald
  28 februar 2016 kl. 16.39
  Et større område i Ribe er afspærret, efter en livløs mand blev fundet i en lejlighed tidligere søndag. Politiet efterforsker nu mistænkeligt dødsfald.
  En livløs 30-årig mand blev tidligere søndag fundet i en lejlighed på Hegelundsvej i Ribe, og politiet har derfor afspærret et større område omkring vejen, da de efterforsker dødsfaldet som mistænkeligt, oplyser Syd- og Sønderjyllands Politi til TV SYD.
  - Det er omstændighederne på stedet, som gør dødsfaldet mistænkeligt, siger Erik Lindholdt fra Syd- og Sønderjyllands Politi til TV SYD.
  Politiets teknikere er derfor kaldt til adressen, hvilket er årsagen til afspærringen. Politiet afsøger også stedet med hunde.
  Politiet har på nuværende tidspunkt ikke yderligere oplysninger.
  TV SYD følger sagen.
  